text: Vred ung bilist skabte lang kø 
  17 oktober 2011 kl. 11.26
  Ung bilist chikanerede lastbilchauffør, der ramte den unge mands bil. Motorvej E45 ved Horsens måtte lukkes i tre kvarter
  Uheldet på motorvej E45 skete kl. 6.39, da tre biler ville flette ind på
  motorvejen i nordgående retning fra Horsens Syd rampen.
  De to forreste biler kørte ind på motorvejen foran en lastbil, men den tredje bil, der blev ført af en 19-årig mand fra Give, kunne ikke
  nå ind før lastbilen.
  
  Sur på lastilchauffør
  Den 19-årige flettede i stedet ind bag lastbilen, men var, ifølge vicepolitiinspektør Lars Peter Madsen, Sydøstjyllands Politi, noget sur
  over, at lastbilen ikke var trukket ud i overhalingsbanen for at give plads.
  - Så bilisten overhaler lastbilen, kører ind foran ham og trykker på bremsepedalen, så bremselygterne lyser, forklarer Lars Peter
  Madsen til Horsens Folkeblad. 
  
  Bil landede på taget
  Lastbilen påkører bilen, som kom i slinger og landede på taget.
  Den 19-årige blev kørt på sygehuset i Horsens, men er ifølge Lars Peter Madsen sluppet med overfladiske skrammer.
  Der skete ikke noget med lastbilchaufføren. Til gengæld betød uheldet, at motorvejen blev spærret i tre kvarter, indtil bilen var fjernet
  og vognbanerne renset
  